L-UE qed taġġorna r-regoli tagħha dwar il-viżi biex ittejjeb il-kondizzjonijiet għal vjaġġaturi leġittimi u żżid l-għodod disponibbli biex tirreaġixxi għall-isfidi li toħloq il-migrazzjoni illegali. L-ambaxxaturi tal-UE llum ikkonfermaw f'isem il-Kunsill il-qbil informali li ntlaħaq bejn ir-rappreżentanti tal-Parlament Ewropew u l-presidenza Rumena tal-Kunsill dwar il-proposta li temenda l-kodiċi dwar il-viżi. Kundizzjonijiet aħjar għal vjaġġaturi leġittimi Ir-regoli l-ġodda ser jipprovdu proċeduri aktar rapidi u aktar ċari għal vjaġġaturi leġittimi, b'mod partikolari billi: jippermettu li l-applikazzjonijiet jintbagħtu sa 6 xhur u mhux aktar tard min 15-il ġurnata qabel il-vjaġġ jipprovdu l-possibbiltà li l-formola ta' applikazzjoni timtela u tiġi ffirmata b'mod elettroniku jintroduċu approċċ armonizzat għall-ħruġ ta' viżi ta' dħul multiplu għal vjaġġaturi regolari bi storja ta' viża pożittiva għal perijodu li jiżdied gradwalment minn sena sa ħames snin. Kopertura tal-ispejjeż tal-ipproċessar Sabiex jiġi żgurat li l-istati membri jkunu jistgħu jkopru aħjar l-ispejjeż tal-ipproċessar tal-viżi mingħajr ma dan jirrappreżenta deterrent għall-applikanti għal viża, it-tariffa tal-viża ser tiżdied għal 80 euro. Ir-regolament jintroduċi wkoll mekkaniżmu biex kull tliet snin tiġi vvalutata l-ħtieġa li l-ammont tat-tariffa tal-viża jiġi rivedut. Kooperazzjoni aħjar dwar ir-riammissjoni ta' migranti irregolari Ir-regolament għandu jikkontribwixxi wkoll għat-titjib tal-kooperazzjoni ma' pajjiżi terzi b'rabta mar-riammissjoni billi jintroduċi mekkaniżmu ġdid għall-użu tal-politika dwar il-viżi bħala mezz ta' influwenza. Taħt dan il-mekkaniżmu, il-Kummissjoni ser tevalwa regolarment il-kooperazzjoni ta' pajjiżi terzi b'rabta mar-riammissjoni. Fejn pajjiż ma jkunx qed jikkoopera, il-Kummissjoni ser tipproponi li l-Kunsill jadotta deċiżjoni ta' implimentazzjoni li tapplika miżuri dwar il-viża speċifiċi u restrittivi relatati mal-ipproċessar tal-viżi u, eventwalment, it-tariffa tal-viża. Min-naħa l-oħra, jekk pajjiż jinstab li qed jikkoopera dwar ir-riammissjoni, il-Kummissjoni tista' tipproponi lill-Kunsill biex jadotta deċiżjoni ta' implimentazzjoni li tipprevedi tnaqqis fit-tariffi tal-viża, tnaqqis fil-ħin biex tittieħed deċiżjoni dwar l-applikazzjonijiet tal-viża jew żieda fil-perijodu ta' validità tal-viżi għal dħul multiplu. Id-deċiżjoni ta' implimentazzjoni ser tkun valida għal mhux aktar minn sena, u tista' tiġġedded. Il-kodiċi dwar il-viżi daħal fis-seħħ fl-2010. Huwa jkopri r-regoli rigward l-ipproċessar ta' applikazzjonijiet u l-ħruġ ta' viżi għal soġġorn qasir għall-UE (viżi għal soġġorni li ma jeċċedux 90 jum fi kwalunkwe perijodu ta' 180 jum). Il-Kummissjoni ppreżentat il-proposta tagħha għar-riforma tal-kodiċi dwar il-viżi fl-14 ta' Marzu 2018.